U Sarajevu je od 23. do 25. listopada 2019. godine održan 4. regionalni simpozij o klizištima u jadransko-balkanskoj regiji (ReSyLAB) pod pokroviteljstvom Međunarodnog konzorcija za klizišta (International Consortium on Landslides, ICL). Na Simpoziju su sudjelovali znanstvenici s Katedre za geotehniku i u okviru Hrvatske grupe za klizišta (inače svjetskog centra izvrsnosti za smanjenje rizika od klizišta) prezentirali ukupno 12 radova. Na osnovi provedenih natječaja Regionalne mreže za klizišta Međunarodnog konzorcija za klizišta nagrađeno pozvano predavanje (u okviru The Experienced Scientist's Lecture Competition) održala je doc.dr.sc. Martina Vivoda Prodan pod naslovom "The influence of weathering process on geotechnical properties of fine grained lithological flysch components", dok je nagradu za najbolji doktorat u posljednjih 5 godina povezan s klizištima dobio dr.sc. Josip Peranić s doktoratom pod nazivom „Importance of geotechnical cross-section unsaturated zone for landslide occurrence in flysch deposits“ obranjenom u veljači 2019. godine na Građevinskom fakultetu u Rijeci. Plenarno pozvano predavanje održao je prof.dr.sc. Željko Arbanas pod naslovom „Protection of the City of Omiš, Croatia, from rockfall threats“, a prezentacije radova su još održali doc.dr.sc. Vedran Jagodnik, doc.dr.sc. Martina Vivoda Prodan, doc.dr.sc. Sanja Dugonjić Jovančević, dr.sc. Petra Jagodnik i Sara Pajalić. Na koordinaciji Regionalne mreže za klizišta Međunarodnog konzorcija za klizišta odlučeno je da će slijedeći 5. regionalni simpozij o klizištima u jadransko-balkanskoj regiji (ReSyLAB) biti održan u Rijeci 2021. godine u organizaciji Hrvatske grupe za klizišta i Građevinskog fakulteta Sveučilišta u Rijeci. U sklopu Simpozija održan je i okrugli stol pod naslovom „Enhancing cooperation between the landslide scientist and stakeholders from public bodies dealing with policies or decision making” u kojem su aktivno sudjelovali znanstvenici Hrvatske grupe za klizišta.